Predkladacia správa

Slovenská republika ako členský štát Európskej únie je povinná implementovať všetky prijaté nariadenia. Dňa 13. decembra 2004 bolo schválené Nariadenie Rady č. 2252/04 o normách                pre bezpečnostné znaky a biometriu v pasoch a cestovných dokladoch vydávaných členskými štátmi. Účinnosť nadobudlo 17. januára 2005.

Vzhľadom na to, že toto nariadenie je záväzné, vznikla pre Slovenskú republiku povinnosť zabezpečiť vydávanie cestovných dokladov s biometriou. Podľa technických špecifikácií, ktoré tvoria prílohu tohto nariadenia sa jedná o snímanie a  ukladanie do dátového nosiča dvoch biometrických údajov, ktorými sú podoba tváre a odtlačky prstov. Z uvedeného dôvodu je hlavným cieľom nového zákona o cestovných dokladoch vytvorenie predpokladov na zavedenie biometrických údajov. 

Vypracovanie nového zákona o cestovných dokladoch je súčasne podmienené odstránením problémov pri aplikácii zákona č. 441/2001 Z. z. o presune niektorých pôsobností z  Policajného zboru na okresné úrady a na krajské úrady v znení neskorších predpisov. V súlade s  programovým vyhlásením vlády Slovenskej republiky, časť demokracia a právny štát, bod 7.3 vnútorný poriadok a bezpečnosť, kde sa uvádza, že „v oblasti vydávania osobných dokladov formátu EÚ vláda SR splní záväzky, ktoré Slovenská republika prijala. Systém vydávania osobných dokladov musí vychádzať v ústrety občanom a nesmie viesť k neefektívnemu vynakladaniu rozpočtových prostriedkov“ Ministerstvo vnútra Slovenskej republiky preto rozhodlo o ponechaní správnych agend v pôsobnosti Policajného zboru. V súvislosti s uvedeným sa navrhujú zmeny aj v zákone            č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov.

Nadväzne na navrhované zmeny sa navrhuje zmena položky 23 sadzobníka správnych    poplatkov,  ktorý   tvorí   prílohu   zákona   Národnej  rady   Slovenskej  republiky č. 145/1995 Z. z. 
o správnych poplatkoch v znení neskorších predpisov a jej ujednotenie s položkou 243, ktorá                  sa týka konzulárnych poplatkov v oblasti cestovných dokladov. 

Realizácia projektu cestovných dokladov s biometriou bude mať finančný dopad na  štátny rozpočet vo výške 1 627 403 496 Sk., pričom sa predpokladá v období rokov 2007-2010 príjem           do štátneho rozpočtu za správne poplatky na vydanie cestovných dokladov 1 600 000 000 Sk.  Podrobnejšie sú rozpočtové dopady uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Návrh zákona je v súlade s Ústavou Slovenskej republiky a s ostatnými zákonmi a všeobecne záväznými právnymi predpismi.